LIETUVOS BANKO VALDYBA

NUTARIMAS

DĖL MAKROPRUDENCINĖS ATSKAITOMYBĖS

2015 m. gegužės 28 d. Nr. 03-91

Vilnius

Vadovaudamasi Lietuvos Respublikos Lietuvos banko įstatymo 8 straipsnio 1 dalies 7 punktu ir 54 straipsniu, Lietuvos banko valdyba n u t a r i a:

1. Patvirtinti:

1.1. Makroprudencinės atskaitomybės bendruosius nuostatus (pridedama);

1.2. Makroprudencinės ataskaitos MPA-01 formą (pridedama).

2. Nustatyti, kad šis nutarimas įsigalioja 2015 m. lapkričio 1 d., duomenis pateikiant už 2015 m. lapkričio ir gruodžio mėnesį.

Valdybos pirmininkas	Vitas Vasiliauskas

PATVIRTINTA

Lietuvos banko valdybos

2015 m. gegužės 28 d.

nutarimu Nr. 03-91

MAKROPRUDENCINĖS ATSKAITOMYBĖS BENDRIEJI NUOSTATAI

I SKYRIUS

NUOSTATŲ PASKIRTIS IR PAGRINDINĖS SĄVOKOS

1. Makroprudencinės atskaitomybės bendruosiuose nuostatuose (toliau – Bendrieji nuostatai) nustatyti bendrieji makroprudencinės atskaitomybės reikalavimai, jos pateikimo ir naudojimo tvarka.

2. Makroprudencinės atskaitomybės paskirtis – pateikti Lietuvos bankui išsamią, itin kokybišką informaciją apie būsto paskolas namų ūkiams (toliau – paskolos). Tokia informacija skirta Atsakingojo skolinimo nuostatų, patvirtintų Lietuvos banko valdybos 2011 m. rugsėjo 1 d. nutarimu Nr. 03-144 „Dėl Atsakingojo skolinimo nuostatų“, 17 punkte numatytos išimties (toliau – ASN išimtys) taikymo mastui ir paskolų pagal įkeičiamo turto registracijos vietą raidai stebėti, kitoms Lietuvos banko funkcijoms atlikti.

3. Makroprudencinės atskaitomybės atskaitingasis agentas (toliau – atskaitingasis agentas) – bankas arba užsienio banko filialas, teikiantis būsto paskolas namų ūkiams.

4. Jeigu nenurodyta kitaip, Bendruosiuose nuostatuose vartojamos sąvokos suprantamos taip, kaip jos apibrėžtos atitinkamai Pinigų finansų įstaigų balanso statistinės atskaitomybės bendruosiuose nuostatuose, patvirtintuose Lietuvos banko valdybos 2014 m. vasario 13 d. nutarimu Nr. 03-27 (toliau – PFĮ balanso statistinės atskaitomybės bendrieji nuostatai) ir Pinigų finansų įstaigų palūkanų normų statistinės atskaitomybės bendruosiuose nuostatuose, patvirtintuose Lietuvos banko valdybos 2014 m. vasario 13 d. nutarimu Nr. 03-28 (toliau – PFĮ palūkanų normų statistinės atskaitomybės bendrieji nuostatai).

II SKYRIUS

ATSKAITOMYBĖS REIKALAVIMAI

5. Makroprudencinei politikai įgyvendinti reikalingiems duomenims parengti naudojami kiekvienos pavienės paskolos duomenys. Atskaitingasis agentas surenka duomenis apie visas į ataskaitą įtrauktinas paskolas ir jungtinius duomenis pateikia Lietuvos bankui.

6. Atskaitingasis agentas pateikia suteiktų paskolų duomenis, išskaidytus pagal įkeičiamo turto, kuriam suteikta paskola, oficialią registracijos vietą. Jeigu paskola užtikrinama papildomu užstatu ir (arba) garantijomis, ataskaita pateikiama pagal pagrindinio užstato registracijos vietą. Tai, kad užtikrinimo priemonių vertė yra mažesnė už visą paskolos sumą, neturi įtakos ataskaitoje pateikiant šiuos duomenis:

6.1. B stulpelyje – paskolų likučių duomenis;

6.2. C stulpelyje – paskolų naujų susitarimų sumos duomenis;

6.3. D stulpelyje – paskolų naujų susitarimų sumos duomenis, kurių sąlygos buvo persvarstytos, tačiau persvarstant nebuvo didinama paskolos suma;

6.4. E stulpelyje – paskolų, kurioms taikomos ASN išimtys, duomenis.

7. Ataskaitos B stulpelyje paskolų duomenys pateikiami remiantis PFĮ balanso statistinės atskaitomybės bendraisiais nuostatais, o C, D ir E stulpeliuose – remiantis PFĮ palūkanų normų statistinės atskaitomybės bendraisiais nuostatais.

8. Paskolų sumos pateikiamos tūkstančiais eurų, sveikaisiais skaičiais.

9. Paskolos pagal įkeičiamo turto oficialią registracijos vietą klasifikuojamos atsižvelgiant į būklę ataskaitinio laikotarpio pabaigoje.

10. Paskolos įtraukiamos į to ataskaitinio laikotarpio, kuriam priklauso sutarties pasirašymo data, duomenis. Įtraukiama visa sutartyje numatyta paskolos suma, neatsižvelgiant į tai, kad paskola gali būti išmokama dalimis.

11. Paskolų sumos užsienio valiuta perskaičiuojamos į eurus pagal Europos Centrinio Banko ir Lietuvos banko skelbiamus ataskaitinio laikotarpio pabaigos užsienio valiutų santykius.

III SKYRIUS

INFORMACIJOS TEIKIMO TVARKA

12. Elektroninius MPA-01 formos duomenis atskaitingasis agentas Lietuvos bankui pateikia per 30 kalendorinių dienų ataskaitiniam laikotarpiui pasibaigus.

13. Makroprudencinės atskaitomybės ataskaitinis laikotarpis apima kalendorinį ketvirtį.

14. Praėjusio ataskaitinio laikotarpio informacija ir istorinė (ankstesnė nei praėjusio ataskaitinio laikotarpio) informacija gali būti tikslinama tiek Lietuvos banko, tiek atskaitingojo agento iniciatyva. Atskaitingasis agentas informuoja Lietuvos banką apie padarytus patikslinimus ir jų priežastis.

____________________